Papersnake/gushiwen huggingface dataset:
还乡展省道中作四声诗寄豫章寮友 其一
孔平仲（宋代）

萧滩波潺湲，巴丘山崔嵬。江天如相迎，风吹浮云开。

思乡人皆然，惟予频归来。松楸称青鲜，舂容生泉台。
丙除夜泊舟东湖用白石归苕溪韵书怀
徐端（清代）

城郭人家饯岁寒，裁红剪翠馔春盘。
湖滨老圃无时态，绕屋畦蔬向晓看。
所居寺院凉夜书情，呈上吕和叔温郎中
何元上（唐代）

庾公念病宜清暑，遣向僧家占上方。月光似水衣裳湿，

松气如秋枕簟凉。幸以薄才当客次，无因弱羽逐鸾翔。

何由一示云霄路，肠断星星两鬓霜。
溪村晚步即事二首
董嗣杲（宋代）

溪岚欑翳入窗空，最恼悲秋病疟翁。
三日不行亭北路，谁将丹缬染乔枫。
葬后有感因示诸弟侄
张嗣纲（明代）

青山一望且长吁，满目蓬蒿起白狐。后葬每惭非五鼎，前丧遗恨在三虞。

烟凝谷口疑魂聚，露滴松梢带泪濡。但得先灵安马鬣，相逢何必论堪舆。
二绝寄章氏女子
郑刚中（宋代）

益昌春晚百花开，骨肉今朝对酒杯。
共说相思悲复喜，就中怜汝不同来。
凄凉犯·重台水仙
吴文英（宋代）

空江浪阔。清尘凝、层层刻碎冰叶。水边照影，华裾曳翠，露搔泪叶。湘烟暮合。□尘袜、凌波半涉。怕临风、□欺瘦骨，护冷素衣叠。
樊姊玉奴恨，小钿疏唇，洗妆轻怯。汜人最苦，纷痕深、几重愁靥。花隘香浓，猛熏透、霜绡细摺。倚瑶台，十二金钱晕半掐。
别戴仲实
王迈（宋代）

人生契好不在久，一日可当十年游。
共君三两夜清话，洗我千万斛奇愁。
欲晴未晴云阁雨，临别惜别车停辀。
异时扁舟下濑渚，安道谨勿避子猷。
南华为高君朗岑属
祝百十（清代）

《南华秋水》瓷洸洋，鹏抟扶摇万里长。桐生朝阳凤高冈，倬彼云汉分天章。

彫虫青僮眠竹床，苕翠宛约春庭芳。梅绡红文虚曲房，金茎仙掌藕截塘。

补天炼石拜娲皇，吹箫侍女珠两珰。修眉峨峨云锦装，西风夜炳太乙光。

赤城建霞虹作梁，墨卿香案富缥缃。花檐鹊噪眉间黄，月轮蟾桂氤氲香。

天衣五铢机七襄，大罗一曲赓《霓裳》。
侯家
胡宿（宋代）

洞户春迟漏箭长，短辕初返雒阳傍。彩云按曲青岑醴，

沈水薰衣白璧堂。前槛兰苕依玉树，后园桐叶护银床。

宴残红烛长庚烂，还促朝珂谒未央。
平陵老将
韦庄（唐代）

白羽金仆姑，腰悬双辘轳。前年葱岭北，独战云中胡。

匹马塞垣老，一身如鸟孤。归来辞第宅，却占平陵居。
玉泉禅院
恒仁（清代）

道人种松罢，傍水开禅关。春风吹不到，白云相与闲。

偶寻林外约，引我过前山。倚仗看奇石，徘徊殊未还。
公斋四咏。小松
皮日休（唐代）

婆娑只三尺，移来白云径。亭亭向空意，已解凌辽夐。

叶健似虬须，枝脆如鹤胫。清音犹未成，绀彩空不定。

阴圆小芝盖，鳞涩修荷柄。先愁被鷃抢，预恐遭蜗病。

结根幸得地，且免离离映。磥砢不难遇，在保晚成性。

一日造明堂，为君当毕命。
醉送
李郢（唐代）

江梅冷艳酒清光，急拍繁弦醉画堂。

无限柳条多少雪，一将春恨付刘郎。
代怀安王林丞上杨安抚 其四
林希逸（宋代）

一样新缝战士衣，指麾貔虎上旌旗。太平侍从资文武，肯向春风卧鼓鼙。
飞来山
叶棣（宋代）

乱山深处款禅扃，十里松阴步障行。翠竹黄花几开发，南星北斗自高明。

楼台日转天边影，钟磬风回地底声。为问闽江船钓客，谢家谁更未知名。
忆江淮旧游送薛福保还无锡
王闿运（清代）

锦水绿未波，摩诃柳初碧。东风昨更寒，为送将归客。

兰陵归客感年新，不待莺啼早惜春。二月云山三峡树，五湖烟水一家人。

枫树青青洞庭路，桂楫夷犹复容与。一片江南江北春，君行远到花开处。

戍鼓楼船且未休，石城淮浦忆前游。谢公棋罢东山冷，陆弟诗成洛水秋。

旧苑垂杨不堪折，海边芳草催鶗鴂。览古空怜瓜步潮，相思吟向苏台月。

莫道崎岖入蜀非，君平避世久忘机。借问南阳一龙卧，何似临邛驷马归。
和瑛师
彭汝砺（宋代）

泽国春初好，江城雨易昏。系舟林下寺，步屧水边村。

法悦长如此，诗情剩欲论。归心师莫问，一旆正翻翻。
次韵沈千里玉山道中风寄
韩元吉（宋代）

霜晴怀玉自生烟，寒色凄凄过雁边。
路转湘南知几日，山连楚尾又穷年。
相期鸡黍情欢甚，惜别尘埃意黯然。
马上哦诗冲暮雪，甭风怀我北窗眠。
伤曹娘二首
宋之问（唐代）

凤飞楼伎绝，鸾死镜台空。独怜脂粉气，犹著舞衣中。

河伯怜娇态，冯夷要姝妓。寄言游戏人，莫弄黄河水。
送孙渠田学使同年入朝请假归觐浙中
龙启瑞（清代）

江海万蕊舒寒芒，苍梧直下烟水长。冬月阳生雁北向，君独何水翻南行。

三年提学困周走，欲尽岭峤穷炎荒。是时剽掠遍州邑，探丸赤白纷披猖。

儒官清寒盗所弃，只有图籍辉琳琅。道傍斜睨去不顾，固知此辈犹寻常，昨水省门鸣巨炮，众鬼白日争跳梁。

城头置军万戟立，密致足断飞鸟翔。得胜之盔衣短后，贱子已易戎臣装。

儒冠峨峨众惊诧，独以局外趋徬徨。虎臣竟欲师樊哙，虱官得不讥商鞅。

贼退城完幸不死，天意敢以人力当。蜀将楚儿好身手，辇致金帛牵牛羊。

试思首祸水谁子，忌医讳疾何由臧。书生谋事真畏葸，遂使猛士神扬扬。

不然范韩可再得，坐镇已足维苞桑。早知事急念颇牧，未若安坐谈龚黄。

君之持论与我合，往往坐对增惋伤。嘉谟入告傥有意，好听翙凤鸣朝阳。

我今征鞭尚迟滞，北望觚棱思玉堂。感君纡道得觐省，王事有程须速将。

欃枪待扫未安宅，要使民隐通天阊。
左原诗三十二首 其一 东高山
王十朋（宋代）

峰头日出已停午，山半云横疑在天。要使名如越山重，直须人似谢公贤。
秋夜游东墅
陈允平（宋代）

云压高空雁阵低，江城历历草离离。
楼台秋淡玉箫远，帘幕夜寒铜漏迟。
明月鹭鷥菱叶浦，西风蟋蟀豆药篱。
一樽酒尽银河落，犹有残钟出古祠。
美人貌如花
赵崇嶓（宋代）

美人貌如花，独立古道边。
芳年抱幽思，艳裔春风前。
春风固无情，桃李终欲言。
不剪红豆枝，相思独悬悬。
艮岳百咏 椒崖
李质（唐代）

团枝红实见秋成，曾按方书合五行。不遣汉宫涂屋壁，此间吞饵得长生。
舟中
史弥宁（宋代）

西风吹上木兰船，人讶今时李郭仙。
一抹烟光粘远树，十分山郭滴晴川。
夕阳半在寒鸦外，秋色全归过雁边。
纵有清诗费摹写，楮生为我唤龙眠。
舟上望九华山
董嗣杲（宋代）

雪残半积阳山矶，大江云涌涛头飞。
九峰不受夕晖掩，杜牧一亭空翠微。
送姚庭珪
杜荀鹤（唐代）

脱衣将换酒，对酌话何之。雨后秋萧索，天涯晚别离。

人生无此恨，鬓色不成丝。未得重相见，看君马上诗。
京师留别
文森（明代）

宦游无绪厌尘氛，夜夜家山梦白云。来日潞河理归棹，月明知我倍思君。
和西湖竹枝词二首 其二
陆仁（元代）

郎别心绪乱如麻，孤山山角有梅花。折得梅花赠郎别，梅子熟时郎到家。
唐多令 其二 南阳道中，和王仔园韵
董元恺（清代）

岱色入青湖。晴光漾白凫。映芙蕖百里平铺。似放弱耶溪畔棹，摩诘画，辋川图。

风景补方壶。临流万派舒。濯尘缨细鉴头颅。偏忆故园烟水外，乘小艇，泛菱蒲。
述婚诗
秦嘉（两汉）

羣祥既集。
二族交欢。
敬兹新姻。
六礼不愆。
羔鴈总备。
玉帛戋戋。
君子将事。
威仪孔闲。
猗兮容兮。
穆矣其言。
群玉山 其四
董居谊（宋代）

顷年尝入道山来，天上图书不受埃。今日有怀群玉府，又从人世得蓬莱。
四牛图颂 其二
释元净（宋代）

改换毛衣了，从兹不自由。只知今日事，忘却旧时牛。

步步虽同辙，昂昂不转头。四山成隔阔，相逐没时休。
春阴二首
项安世（宋代）

烟花淡淡雨声息，云脚疏疏日影红。
桃花作雨梨花雪，春在绿杨芳草中。
泾皋十咏 其九 义庄碑
顾书绅（清代）

旧碑苔蚀卧荒园，半委泥涂半仅存。尚义风流敢云泯，复庄千亩试重论。
杂曲歌辞。结客少年场行
虞羽客（唐代）

幽并侠少年，金络控连钱。窃符方救赵，击筑正怀燕。

轻生辞凤阙，挥袂上祁连。陆离横宝剑，出没惊徂旃。

蒙轮恒顾敌，超乘忽争先。摧枯逾百战，拓地远三千。

骨都魂已散，楼兰首复传。龙城含晓雾，瀚海隔遥天。

歌吹金微返，振旅玉门旋。烽火今已息，非复照甘泉。
不如茅屋底
陆游（宋代）

铸印大如斗，佩剑长挂颐。
不如茅屋底，睡到日高时。
寄题洋川与可学士公园十七首 其十三 荼蘼洞
吕陶（宋代）

琼瑰露华英，绿幄相芘覆。几度得风清，真香到襟袖。
送大理寺丞孙习之疾愈回南京
夏原吉（明代）

圣主仁明慎五刑，伏伽重起作廷平。读书读律谋猷富，无党无偏谳议精。

抱疾经时淹北邸，承恩此日去南京。愿言更广平友政，勿使于张独擅名。
仙岩夜月
张一旸（明代）

仙姝何处去，古迹尚幽然。灶冷倚丹室，蟾飞映石田。

山空林鸟静，树影野鹤穿。有谁邀月者，凭虚一问天。
减字木兰花（寿女婿）
王观（宋代）

瑞云仙雾。拂晓重重遮绣户。一炷清香。千尺流霞入寿觞。

家门转好。从此应须长不老。来岁春风。看拜西枢小令公。
重过芦沟桥
张大受（明代）

群峰西连太行起，一水东注沧溟开。神京门户重襟带，长虹跨空势壮哉。

千轮万蹄日来往，此中荣悴分霄壤。名利驱人不暂停，消磨甃石平如掌。

无端我亦到京国，重过应嗟题柱客。爱看形胜更徘徊，晓风残月他时忆。
江城晚眺
张祜（唐代）

重槛构云端，江城四郁盘。河流出郭静，山色对楼寒。

浪草侵天白，霜林映日丹。悠然此江思，树杪几樯竿。
汶河桥
韩菼（清代）

石梁互长虹，水流声活活。野色旷蒙山，荦确露山骨。

及此爱清涟，复乃得奇石。瞰流势欲奔，连脉断若划。

层层落芙蓉，片片碎云叶。倒卧九叠屏，喷激百道雪。

嵌空劣容杯，平铺多得月。缅昔汶阳田，二三劳争割。

我今坐盘桓，谁予复谁夺。
南浦·春水
王沂孙（宋代）

柳下碧粼粼，认麹尘乍生，色嫩如染。清溜满银塘，东风细、参差縠纹初遍。别君南浦，翠眉曾照波痕浅。再来涨绿迷旧处，添却残红几片。
葡萄过雨新痕，正拍拍轻鸥，翩翩小燕。帘影蘸楼阴，芳流去，应有泪珠千点。沧浪一舸，断魂重唱蘋花怨。采香幽泾鸳鸯睡，谁道湔裙人远。
杂诗 其九
唐庚（宋代）

多事定何补，寡言聊自温。蟹黄嗔止酒，车白劝加餐。

濯足楼船岸，高歌抱朴村。愧无魑可禦，只益负君恩。
访周伯弜后寄
徐集孙（宋代）

独坐湖窗水一杯，好怀竟日向谁开。
火云六月天无夜，不为先生定不来。
满江红·赵竹铭深山猿啸图
邹韬（清代）

万壑千岩，怪藤杖、白云高拥。看老树、槎枒枯木，层层凿空。

修养惟藏狐豹迹，往来只有神仙种。忽峰腰、夜笑数声猿，山灵动。

丹嶂外，寒泉涌。巫峡下，羁愁重。有愁人听到，寸心澒洞。

桓笛三吹无奈恨，祖鞭一舞难为勇。到耳中、听得最分明，朝天耸。
偕诸将游海岛
袁崇焕（明代）

战守逶迤不自由，偏因胜地重深愁。
荣华我已知庄梦，忠愤人将谓杞忧。
边衅久开终是定，室戈方操几时休？
片云孤月应肠断，桩树凋零又一秋。
陇西阎大参山居四咏 其二 黄卷潜心
罗玘（明代）

不为劳劳逐蠹鱼，平生即此当菑畬。儿童莫笑头颅白，恐是研山行秘书。
天仙子 拟子野水调歌声持酒听原韵
姚华（清代）

扶醉听歌如未听。借酒消愁难更醒。伤春长是意迷离，嫌晓镜。

憎生景。事过灯前成忆省。

卧月沙禽相并暝。池皱星摇波万影。重帘深处不关花，人语定。

钟声静。叵耐无情风扫径。
送李运使学士赴阙十咏 其三
赵抃（宋代）

睿简从朝议，佥俞协帝畴。受釐延贾傅，给馈美酂侯。

会府居功最，朝廷锡命优。思皇今在旦，归去赞宸猷。
奉和圣制登蒲州逍遥楼应制
苏颋（唐代）

在昔尧舜禹，遗尘成典谟。圣皇东巡狩，况乃经此都。

楼观纷迤逦，河山几萦纡。缅怀祖宗业，相继文武图。

尚德既无险，观风谅有孚。岂如汾水上，箫鼓事游娱。
题张氏家谱为硖川张嗣成赋
胡奎（元代）

彼美留侯裔，传芳直到今。千年遗谱在，万水一源深。

剖石方知玉，淘沙始见金。簪缨联世胄，阀阅冠儒林。

吴郡名犹著，车溪迹可寻。幽光仍耿耿，流景自骎骎。

霜露孤猿泪，乾坤寸草心。紫薇山下路，佳气郁森森。
中秋遇雨感怀呈世泽彦直
唐庚（宋代）

初游东都年二十，清欢趁得中秋及。高阳会中酒徒集，惠和坊里绣鞍入。

蟹螯尝新左手执，鸡头未老搓玉粒。杯行到手不待揖，明月清风供一吸。

缠头不惜倾箱给，倚赖决科如俯拾。谁知得官反拘絷，此景此欢那复缉。

今岁中秋雨如泣，穷山牢落秋光湿。孤灯荧荧照书笈，屈指流年如箭急。
归途
叶茵（宋代）

春来天气半阴晴，那更奔驰一月程。
又恐花时成草草，还家插柳佐清明。
采桑子·花前失却游春侣
冯延巳（五代）

花前失却游春侣，独自寻芳。满目悲凉。纵有笙歌亦断肠。
林间戏蝶帘间燕，各自双双。忍更思量，绿树青苔半夕阳。
生朝对雪张子善有词为寿
戴复古（宋代）

焚香拜天贶，满眼是瑰琦。
腊月雪三尺，春风梅数枝。
登楼忘老态，对酒展秋眉。
争唱阳春曲，山翁醉不知。
赠圣幢师
静维（清代）

自是闺中秀，超然远物华。心能同水月，骨自带烟霞。

翠长真如竹，黄开般若花。寄言刘铁磨，应识赵州茶。
敬题松鹤斋
弘历（清代）

鹤羽千年白，松姿不老青。惟兹真上瑞，堪以祝慈宁。

嘹亮声闻野，茏葱色满庭。作朋瑶岛上，王母驾为停。
过下黄村
张镃（宋代）

山腰摘菜穿云里，山嘴吹烟接云起。响边樵唱路幽幽，白处鹅群波瀰瀰。

临堤野毛槽盛水，破璧方帘自撩纸。相应不望袅蹄金，落得清闲养妻子。
洞仙歌·蓬莱宫殿
佚名（宋代）

蓬莱宫殿。去人间三万。玉体仙娥有谁见。被月朋雪友，邀下琼楼，溪桥畔。相对寒光浅浅。一般天上格，独带真香，冰麝犹嫌未清远。似太真望幸，一饷销凝，愁未惯。消瘦难禁素练。又只恐、东风破寒来，伴神女同归，阆峰仙苑。
台城路·登雷峰望宋胜景园故址
过春山（清代）

东风又入荒园畔，繁华已成尘土。太液芙蓉，未央杨柳，曾见当年歌舞。

危栏谩抚。叹事逐飞云，梦随香雾。指点江山，斜阳一片下平楚。

悠悠此恨谁诉。想青燐断续，还过南浦。铁马凭江，香车碾月，忍读昭仪词句。

凄凉几许。但山鬼吟秋，杜鹃啼雨。回首宫斜，白杨深夜语。
咏慵
白居易（唐代）

有官慵不选，有田慵不农。屋穿慵不葺，衣裂慵不缝。

有酒慵不酌，无异尊常空。有琴慵不弹，亦与无弦同。

家人告饭尽，欲炊慵不舂。亲朋寄书至，欲读慵开封。

尝闻嵇叔夜，一生在慵中。弹琴复锻铁，比我未为慵。
西江月·学道腥膻不戒
马钰（金朝）

学道腥膻不戒，明知断了慈悲。五辛爽口欲滋基。怎比米精麦髓。二物包藏秀气。吾门啖素相宜。修持功行稍相亏。怎得长生久视。
和薛仲止渔村杂诗十首
刘黻（宋代）

甘友渔樵懒做官，静占时事转艰难。
近来地气如南瘴，腊月梅花不识寒。
王元才携家来过有诗风示因简此作
晁公溯（宋代）

我思见诸姑，正复如父存。
诸姑不可见，岂无若子孙。
天涯忽尔逢，悲定喜且语。
惟我之老姑，尔之外王母。
真能似我家，炯然眉琮清。
閒暇幸数来，尉此衰老情。
今朝携妇至，儿女亦成行。
富贵各勉旃，他时勿相忘。
酒泉子 其四
温庭筠（唐代）

罗带惹香，犹系别时红豆。泪痕新，金缕旧，断离肠。

一双娇燕语雕梁，还是去年时节。绿杨浓，芳草歇，柳花狂。
九日游圭峰留题 其一
区越（明代）

绕地山花献笑容，翠微初到日方中。淋漓未洒题糕墨，摇曳还吹落帽风。

山气萧森通旦暮，江光溶漾亘西东。禅堂对饮无嘉菊，半醉行摩五粒松。
送雪溪徐高士之越三首 其三
萧立之（宋代）

团扇应堪障夕晖，晓凉犹嫩且綀衣。去时宽著秋风担，留贮千岩万壑归。
至夜，传王师出东粤志喜
张煌言（明代）

土圭才见景初长，忽报天声出五羊。始信玄阴消北陆，悬知赤五耀南荒。

金鱼尚自唐分锡，铜马翻为汉辟疆。此日孤臣淹涨海，衣冠拂拭待从王。
咏饮马应诏
杨师道（唐代）

清晨控龙马，弄影出花林。躞蹀依春涧，联翩度碧浔。

苔流染丝络，水洁写雕簪。一御瑶池驾，讵忆长城阴。
春日偕游响应山观瀑泉饮漱玉亭上分复磴拥危
陈必复（宋代）

溪山晴色妍，桃李春意賸。
野服乌角巾，郊游偶乘兴。
同行皆好乌，乐此境物胜。
古寺临清潭，鸣泉落危磴。
孤亭上云雨，木末渺难认。
林深行渐迷，谷虚语相应。
阴壑号悲风，悬萝碍飞镫。
扫花坐寒石，意与幽事称。
崖巅记曾游，藓湿墨痕凝。
登高浩怀古，岁月如堕甑。
百年几朝昏，今昔一长凭。
道人苦将迎，颇亦厌车乘。
他时营菟裘，隙地傥可赠。
举杯酌山灵，兹语为我证。
与姪柳瀛
柳开（宋代）

皇唐二百八十年，柳氏家门世有贤。
出众文章惟子厚，不群书札独公权。
本朝事去同灰烬，圣供吾思绍祖先。
感叹尽应余庆在，今来见汝又堪怜。
葱
陆游（宋代）

瓦盆麦饭伴邻翁，黄菌青蔬放箸空。
一事尚非贫贱分，芼羹僭用大官葱。
一字至七字诗
白居易（唐代）

诗。绮美，瑰奇。明月夜，落花时。能助欢笑，亦伤别离。
调清金石怨，吟苦鬼神悲。天下只应我爱，世间唯有君知。
自从都尉别苏句，便到司空送白辞。
澄心堂歌
诸可宝（清代）

青华镂笔红丝砚，澄心堂纸白于练。宫中保仪女掌书，江山如笑排鸾燕。

姊妹承恩侍李皇，提鞋刬袜事荒唐。通天一帖题昭后，初月双趺创窅娘。

烧槽琵琶暖玉柱，君王小令歌行路。别翻曲子念家山，弹绝冰弦愁日暮。

瓦官阁下黄花波，啼鸟声声帝奈何。最笑仓皇辞庙日，听来犹有教坊歌。

君不见官家恨不作词史，金粉南朝悉如此。
东坡生日高碧湄刺史刘泖生司马招集傅星槎太守寓斋同杨见山丈叶鞠裳同年赋
王颂蔚（清代）

风雪十日不放晴，城南裹迹年峥嵘。胜流走简辱蓬筚，招我来莅新诗盟。

今年太岁建丙子，支干正协眉山生。酌取寒泉设嘉祀，选胜近就糜都兵。

是时园中梅破萼，玉龙起舞笛吹落。主客忘形倒浊醪，酒香花气侵帘幕。

恍疑身在小罗浮，醉起折枝酬玉局。公昔信宿来吴中，实惟甲寅之春癸丑冬。

观镫曾和王规父，饮酒还过闾邱公。三瑞堂与虎邱寺，城西往往留雪鸿。

可怜命宫坐磨蝎，九死孤臣海南谪。蛮唱黎歌客倦听，吴天回首渺何极。

契顺远来询起居，十颂寒山慰岑寂。当年置酒赤壁矶，江上献寿豪情飞。

紫裘王郎奏新弄，惊起乌鹊无枝依。八百卅年一弹指，笠屐丰神尚如此。

泂酌亭上识遗像，须眉雅与陶庐似。清都道士径幽琳，与公生年同丙子。

更有幕府老沈逵，飘泊广南穷不死。三人踪迹渺难详，皆以生年显骥尾。

先辈风流赋乐神，良会自昔推绵津。后来冶城更继起，孙郎才调高绝伦。

我吴坛坫久无主，题襟谁复联今雨。家家膢腊祀黄羊，不为髯翁荐芳醴。

风雅主持赖寓贤，玉梅花下分朋笺。醉写松鹤为公寿，南飞一曲娱神弦。

若准贾岛祭诗例，迟鸿最是呕心篇。下走深惭与雅集，围炉欢笑驱烟黑。

但愿朋好不分张，白发年年作生日。
示顺生四首 其一
胡翰（明代）

去日不可追，来日犹可期。朝采六艺英，夕玩忘其疲。

海是众水积，圣亦途人为。挟册自有得，焉用比皋夔。
和侯利建运使朝请
彭汝砺（宋代）

当年置酒岘山亭，公作新诗我载赓。疾病尚怜忧似醉，文章还看美如英。

伤哉无复老莱戏，久矣不闻韶乐声。饥鹄欲飞嗟已老，谬烦江汉借修程。
云顶上脊
释道丘（明代）

脊梁竖起庆云中，龙象仝登最上峰。才插一茎周梵刹，溪声山色几重重。
客叩门多不能接往往独坐至晚戏作
陆游（宋代）

贫舍久疏罗酒浆，客来不复倒衣裳。
官情已尽诗情在，世味无余睡味长。
红练带飞穿柳去，锦熏笼暖扑帘香。
萧然自笑浑无事，渔唱声中又夕阳。
南山松歌
沈青崖（清代）

南山松，百里阴翳车师东，参天拔地如虬龙。合抱岂止数十围，拔爵已受千年封。

其间最老之古树，或曾阅历汉唐平西戎。山椒据险筑营垒，牧夫樵采孙枝空。

金戈铁马恣蹂躏，燎原不尽仍青葱。茯苓蟠其根，苍鼠游其丛。

鳞甲裹层冰，柯条撼朔风。王师十万征西域，伊吾直走阳关通。

中材相度构广厦，大材臃肿莫可攻。剥取霜皮厚三尺，花纹绣蚀胭脂红。

宋斤鲁削成异彩，军城制作几筵供。下余木屑香且艳，清光乱沸霞光浓。

更调乳酥入穹帐，臭味竟与团茶同。养荣益胃滋脏腑，服食常觉精神融。

玉华金液任君饵，愿蹑鹿皮仇季之仙踪。
寄赤城诸子
郑善夫（明代）

自别赤城去，藏身金马门。莼鲈心独苦，林壑道何尊。

万事风波过，三年魂梦存。终焉共携手，采秀入桃源。
翠微楼对竹会饮
方凤（宋代）

缥渺飞楼修竹里，珠帘半捲清风起。月明十二画栏空，美人遥隔湘江水。

夜深吹彻玉参差，引到丹山綵凤仪。还倚仙翁九节杖，翠云深处望安期。

楚调歌残仍击节，檐外纷纷落苍雪。楼头醉卧笑元龙，一片岁寒心似铁。
观文殿学士赵公挽词
楼钥（宋代）

千古盛周宗，皇朝实比隆。
位多穷贵爵，谁见立王功。
一语国先定，寸心天与通。
龙飞稽事实，信史诏无穷。
呈潘潭州十首
赵蕃（宋代）

西江亭上东风客，鸥鸟重来似亦驯。
买得小舟连夜发，不知肯别定留人。
满庭芳（雪中戏呈友人）
黄庭坚（宋代）

风力驱寒，云容呈瑞，晓来到处花飞。遍装琼树，春意到南枝。便是渔蓑旧画，纶竿重、横玉低垂。今宵里，香闺邃馆，幽赏事偏宜。

风流，金马客，歌鬟醉拥，乌帽斜欹。问人间何处，鹏运天池。且共周郎按曲，音微误、首已先回。同心事，丹山路稳，长伴彩鸾归。
胥山庙 其二
曹既明（宋代）

间关欲雪父兄雠，底用平生锡盖侯。冤骨未沈吴月晓，征魂初返楚云秋。

西施正倚承恩貌，范蠡将移去国舟。尚向松陵亲却敌，藁砧依旧在层楼。
句
杜圭（宋代）

鹿头几立青疑染，龙渡横飞势欲来。
麻子湖遇逆风
姚勉（宋代）

嘉平既望余，玉冰发归桨。
舟行苦滩涩，三日葛陂上。
天寒岁云晏，道远空怅惘。
行行且旬日，仅此舟泱漭。
顺流风忽逆，进尺退或丈。
鱼鼋反出没，涛浪相潏荡。
茫茫水接天，四望极空敞。
虽令归思滞，亦觉胸次广。
是时群鱼集，轧轧乱轻榜。
纷来以千百，并进或三两。
悬金上丝纶，跳玉中层网。
中间数十辈，蓑笠牵画舫。
沿流勤按视，似是此湖长。
彼行良甚捷，此进不可强。
倘无观鱼乐，孰慰岑寂想。
篙师不告瘁，奇观亦可赏。
黄昏成野泊，风雨助凄怆。
势如潮汐来，怒若鼙鼓响。
吾独安所适，幸不愧俯仰。
缅怀金兰友，气义特慨慷。
念我归苦迟，舍我愿先往。
亟趋南浦城，择馆待税鞅。
今宵此风雨，露宿必草莽。
继兹更三日，会面一拊掌。
屠酥酒同倾，共挹西山爽。
送蔡侍御赴上都
刘长卿（唐代）

迟迟立驷马，久客恋潇湘。明日谁同路，新年独到乡。

孤烟向驿远，积雪去关长。秦地看春色，南枝不可忘。
七月十七日游浮山值夜未快所观急归作诗
李流谦（宋代）

田畴渺渺平一望，侧岭横峰环四向。
那知中有此巉岩，倚天削四三千丈。
坤灵涌出荐地宝，方峤飞来憩灵仗。
我来暑湿未解围，薄日烘烘云盎盎。
投鞭濯手趋深殿，稽首虚皇注遐想。
黄昏食罢亟就枕，殷地鼻雷翻叠幛。
夜深风雨来万骑，势欲拔山投莽苍。
明朝幽径一丈泥，浅犹没屨深没杖。
仙游咫尺邈霄汉，但倚危栏嘿惆怅。
琳宫危绝何由上，秘洞幽深倦探访。
独寻荒碣考岁月，更觅遗民问畴曩。
云舄朝飞溪涨深，玄猿夜答空山响。
过门初欲快雄嚼，染指谁能当大飨。
会求灵药插羽翮，未分风帆隔昆阆。
诗作监盟神所临，后约有期吾敢爽。
闵黎吟三首（有引）
万表（明代）

凿而饮，耕而食，抚黎何事来相逼？瘠牛可耕岂不惜，姜
水那堪吞满臆。
遥明灯火忽惊疑，一望旌旗我心恻。
群黎草木岂有知，贪吏朘削无休息。
攻掠犯顺谁所为，抚黎毒黎还毒国。
南征稍喜平崖公，歼扫惟悲不为德。
送邵兵曹归江南
卢仝（唐代）

春风杨柳陌，连骑醉离觞。千里远山碧，一条归路长。

花开愁北渚，云去渡南湘。东望濛濛处，烟波是故乡。
寄仵判院八首
华岳（宋代）

此去于门咫尺间，樽罍无计得跻攀。
断魂欲伴行云去，犹恐歌喉误小蛮。
赵孝子
揭傒斯（元代）

庐陵赵孝子，四岁父行贾。一去三十年，家惟大母母。

大母已云没，而父行不归。儿长亦有妇，母子聊相依。

从父自北来，汝父久已死。母子哭相问，父死何乡里。

闻汝父死时，不知汝父处。汝但欲往问，京师多旧故。

再拜别阿母，行行至京师。自念不见父，儿死无归时。

乃有曾长者，往昔与父善。言汝父死处，滨州利津县。

徒跣二千里，薄言至利津。朱琪张文辈，一一陈所因。

死以某年月，葬以某木棺。姓名某所题，近在城南端。

城南冢累累，翳然榛莽中。极目千万冢，谁能识其踪。

行哭七日馀，欲死不得所。生者无由知，死者岂能语。

解发系马鞍，负之坟坟过。吾父傥有知，发解鞍自堕。

俄至一坟前，鞍堕发自解。开坟见前和，题字宛犹在。

既见父姓名，痛绝心始安。函骨陈野祭，禽鸟声为酸。

邻老四面来，惊叹未曾有。相帅报县官，县官骇之久。

即日上大府，大府咸异之。次第闻中朝，行子正南驰。

行子行且伤，哭踊如初丧。路遥山川阻，何时至故乡。

故乡既云至，葬祭无迟礼。母子永不离，万事若流水。

闻者尽称孝，见者皆感泣。期尔百世昌，望尔百禄集。

儿今一无愿，愿母长不老。岁岁父坟前，洒饭坟上草。
次韵苏守金橘
陈棣（宋代）

孤根移植自秋山，长养潜私刺史天。
青女染成金色浅，冯夷剖出蚌胎圆。
惭非甘吉曾同传，耻与杨卢议并肩。
况有词章传乐府，佳名从此入新编。
池冰二首 其一
杨万里（宋代）

池底枯荷瘦不胜，池冰新琢玉壶凝。如何留到炎蒸日，上有荷花下有冰。
连雨作寒二首 其一
苏籀（宋代）

三杯卯酝雨轻寒，鼓腹侏儒恃县官。樵指汲肩亲课督，僧签禅榻谢雕钻。

龛灯危蕊挑停久，编秩雌黄点𪑮乾。未许汉阴修浑沌，周诗三百近研观。
三奠子
王恽（元代）

湛新秋风露，暧暧微霄。梧叶下，桂香飘。鹊翻银汉水，人渡玉兰桥。

欢能几，虹影断，渚宫遥。

人闲多巧，天上无憀。今古恨，苦相撩。果瓜丝曲缀，儿女思空饶。

层轩晚，香露湿，可怜宵。
春日途中五首
项安世（宋代）

破艇冲风去似疑，短篷经雨漏如筛。
无端更著连宵雨，大似波神得厮欺。
白鹭
李纲（宋代）

白鹭孤飞映碧峰，皎如片雪落轻风。徊翔意态虽容与，心在清波寸鬣中。
筑室示三子
苏辙（宋代）

宅舍元依毕竟空，小乘惯住草庵中。
一生滞念余妻子，百口侨居怯雨风。
松竹已栽犹稍稍，栋梁未具勿匆匆。
三间道院吾真足，余问儿曹莫问翁。
江干闲望
范仲淹（宋代）

江干日清旷，寓目一搘筇。
落叶信流水，归云识旧峰。
兰荪谁共采，凫雁自相從。
莫爱苹风起，波来千万重。
兴玉泉长老
欧阳景（宋代）

金鉴来觅玉泉书，金玉相逢价倍殊。
到了不干藤蔓事，葫牙自去缠葫虎。
山居杂诗九十首
曹勋（宋代）

造化致有生，旋亦致凋瘁。
草木方薿薿，枝叶忽靡靡。
初发白玉涤，接以赤日炽。
末为飚风吹，从是即委翳。
寿四川制置李侍郎
魏了翁（宋代）

崧高二王德，丰水数世仁。
一心千古脉，一气三才根。
人言通德门，封培知几春。
陵州不尽用，雝国非全神。
厥美钟在季。鲁殿岿然存。
谁知中兴主，流泽被子孙。
是用遗一老，为社稷万人。
三朝典刑旧，四海观听新。
自公镇西南，威声憺胡虏。
弃地遄归疆，余民亦安土。
便当度双剑，建大将旗鼓。
进贤黜不衷，讨贰诛失伍。
增屯御骄卒，募耕实边圄。
堂堂当道卧，一勇销百侮。
原公排群议，释我分外虑。
上流屹长城，却归辅明主。
野泊
沈道映（清代）

野渡夕维舟，寒潮正急流。雁声沙际月，帆影笛边楼。

独客难为夜，孤心易感秋。百年同逝水，不尽古今愁。
梁国惠康公主挽歌词二首（驸马即司空于公之子）
羊士谔（唐代）

汤沐成陈迹，山林遂寂寥。鹊飞应织素，凤起独吹箫。

玉殿中参罢，云輧上汉遥。皇情非不极，空辍未央朝。

授册荣天使，陈诗感圣恩。山河启梁国，缟素及于门。

泉向金卮咽，霜来玉树繁。都人听哀挽，泪尽望寒原。
点绛唇 其一
宋先生（宋代）

二气工夫，河车搬入昆崙脑。世人谁晓。此是玄元道。

存得阳精，年老身不老。三田饱。行功都了。拂袖游蓬岛。
次瑛上人怀汪彦章韵
洪刍（宋代）

君虽四禅侣，自是一诗家。白足濯蛟井，清风振龙沙。

虚室无长物，多文富生涯。怀人有新作，粲粲菖蒲花。
生查子 其四
朱敦儒（宋代）

碧玉栏干白玉人。倚花吹叶忍黄昏。萧郎一去又经春。

眉澹翠峰愁易聚，脸残红雨泪难匀。纤腰减半绿罗裙。
西江月
范成大（宋代）

樱笋园林绿暗，槐榆院落清和，年年高会引笙歌，戏彩人随燕贺。

一笑难逢身健，十分休惜颜酡。还将瓜枣送金荷，遍照金章满座。
夏夜乘凉限韵
郑云荫（清代）

乘凉凭画阑，萤飞频仰视。解渴何所需，冰盘浸瓜李。

便敌曹公梅，差亚陈家紫。星斗挂疏林，柳枝拂棐几。

忽然起惊风，乱飐芙蓉水。明月皎皎光，直照深潭底。

何处碧荷香，沁入金尊里。
五月十六夜，病中无聊，起来步月五首
杨万里（宋代）

夏日虽炎夜却清，四更还更胜三更。
露从玉兔须根落，风在银河浪底生。
以书院课治事留杭十日竟为小吏所阻
方一夔（宋代）

倦看世态变凉炎，老觉诗书味更严。与世不谐多枘凿，谋生甚拙欠齑盐。

抟风肯羡鹍鹏化，署纸偏憎雁鹜钳。从使小儿轻我辈，只今归去问陶潜。
寄表弟章由之为理曲堆屋庐
林亦之（宋代）

苦来为客竟何为，宅舍荒村谁与治。
别墅虽无辋川画，生涯堪入杜陵诗。
身如燕子年年去，家似渔舟处处移。
丹井西头曲堆下，更烦岁晚定疎篱。
贺洪景茂叶舍试平奏仍勉为南宫之行
王迈（宋代）

喜箧天庠正妙龄，同时行辈半先登。
如今缠喜红心中。当日几成变脚升。
冀北群空看走马，溟南路阔快抟鹏。
归来新敞渠渠厦，笑我生涯冷似冰。
万仞浮屠已合尖，出门一笑谢虀监。
钓鳌沧海六连上，骑鹤扬州二得兼。
识应何仙符旧兆，梦魁余榜合新占。
破荒吾邑须君辈，更看花从锦上添。
上皇西巡南京歌十首·其一
李白（唐代）

胡尘轻拂建章台，圣主西巡蜀道来。
剑壁门高五千尺，石为楼阁九天开。
奉酬李中丞洪湖州西亭即事见寄兼呈吴冯处士…长史
皎然（唐代）

爱君溪上住，迟月开前扃。山火照书卷，野风吹酒瓶。

为谁留此物，意在眼中青。樵子逗烟墅，渔翁宿沙汀。

主人非楚客，莫谩讥独醒。宿昔邢城功，道高心已冥。

贪将到处士，放醉乌家亭。
和原甫会
梅尧臣（宋代）

凤皇非鴳匹，骐骥非驽攀。自乏镕质资，不数炉冶间。

合于众君子，百事无相关。岂期叨称誉，藉已出瀛寰。

昨闻竞方驾，下直从道山。酒壶缀肴其，马衔锵玉环。

上唾屈及贾，下吞崔与班。肯比豪华子，黄金邀舞鬟。

遂来集灵宫，乃等逸士闲。养生曾昧术，四体幸无瘝。

池籞虽可乐，鱼鸟闹于阛。绕坛安石榴，何时拆朱殷。

水疑蛟龙潜，云想鸾鹤还。蕙圃秘且深，苔径历已艰。

越樵得射镝，秦洞迷童颜。杳杳颇起羡，区区空服纶。

尘心傥一浣，石溜春潺潺。
故人别
胡天游(元)（元代）

故人别，新人归，大车小车当路衢。
路傍把酒相迎送，尽道新人衢更殊。
故人含悲催上道，回头却向新人笑。
黄金不铸玉郎心，送故迎新何日了。
故人一去无回期，新人还著故人衣。
玉郎绕床看画眉，恰似故人初到时。
四圣观
周弼（宋代）

小园宽占一山孤，别有墙遮古观居。
到了恩波拦不住，水窗游出放生鱼。
八阵图
喻汝砺（宋代）

鱼复江边春事起，万点红旗飏清泚。主人元是刘梦得，载酒娱宾水光里。

酒阑放脚步涉碛，细石作行相靡迤。卧龙起佐赤龙子，天地风云入鞭箠。

蛇盘虎翼飞鸟翔，四正四奇公所垒。当时二十四万师，开门阖门随臂指。

几回嚇杀生仲达，往往宵遁常骑豕。海中仙人丈二履，相与往来迂玉趾。

笑云此公大肚皮，龙拿虎掷堆胸胃。江头风波几劘荡，断岸奔峰俱披靡。

阳侯鏖战三峡怒，祇此细石吹不起。晋大司马宣武公，常山之蛇中首尾。

幕中矹矹何物客，未有一客能解此。千年独有老奇癫，见之敛袂三叹喟。

颇知此法自玄女，细与诸公剖根柢。君不见风后英谋尽奇诡，龛定蚩尤等蜉蚁。

汉大将军亲阅试，四夷闻风皆褫气。马隆三千相角掎，西羌茸茸落牙嘴。

而公于此出新意，盖世功名无第二。不知何处著双手，建立乃与天地比。

河图洛书亦如此，堂堂孔明今未死。我门生人如死人，老了不作一件事。

却被狝猴坐御床，孰视天王出居汜。既不能蹠穿膝暴秦王庭，放声七日哭不已。

又不能断脰决腹死社稷，满地淋漓流脑髓。羡它安晋温太真，壮它霸越会稽蠡。

八年嫪恋饱妻子，洒涕东风肉生髀。斑斑犹在杲卿发，离离未落张巡齿。

爱惜微躯欲安用，有臣如此难准拟。虽然爱国心尚在，左角右角颇谙委。

二广二矩及甄，春秋所书晋所纪。况乃东厢与洞当，复有青龙洎旬始。

淫淫陈法有如许，智者舍是愚者蔽。此图昔人之刍狗，参以古法行以已。

偏为前距狄笑之，制胜于兹亮其岂。尔朱十万破百万，第顾方略何如耳。

嗟我去国岁月老，渺渺赤心驰玉扆。可怜阿伾财女子，而我未刷邦家耻。

属者买舟泸川县，扣船欲泛吴江水。赤甲山前春雪深，白帝城下扁舟舣。

胡为于此久留滞，细雨打篷愁不睡。剽闻逆雏犯淮泗，陛下自将诛陈豨。

六师如龙贼如鼠，杀回屋瓦皆蜚坠。距黍直射六百步，虏尸蔽江一千里。

哀哉狝猴太痴绝，垂死尚持虞帝匕。那知光武定中兴，要把中原通爬洗。

君不见陛下神武如太宗，万全制陈将平戎。倚闻献馘平江宫，坐使四海开春容。

六騑还自江之东，光复旧京如转蓬。蜀花千枝万枝红，辄莫取次随东风。

奇癫眼脑醉冬烘，东向舞蹈寿乃翁。醉醒聊作竹枝曲，乞与欸乃歌巴童。
题飞伯诗囊飞伯以布为囊采当世名卿诗投其中
李献能（金朝）

颖露毛锥秪自贤，智如樗腹但求全。迂疏差似渊才富，羞涩犹无杜老钱。

收拾珠玑三万斛，贮储风月一千篇。呕心大胜奚奴锦，要与风人被管弦。
题石田翁赠朱守拙小景
陈蒙（宋代）

野藤刺水竹篱斜，落尽东风枳壳花。日午不闻茶臼响，春城买药未还家。
碧玉歌
李暇（唐代）

碧玉上官妓，出入千花林。珠被玳瑁床，感郎情意深。
次韵顿起考试徐沂举人见寄二首
苏辙（宋代）

老年从事忝南京，海内交游尚记名。
怯见广场心力破，厌看细字眼花生。
新科未暇通三尺，旧曲惟知有六茎。
空忆倚楼秋雨霁，与君看遍洛阳城。
和师邵春日登慈恩寺镜光阁及归途即事 其三
顾清（明代）

佳节重欢娱，游人胜两都。笙歌填陆海，日月丽天衢。

健想凌云笔，奇观隐市壶。子桑空隐几，幽恨可能无。
哭东莱吕先生
孙应时（宋代）

昨岁荆州讣，江流恨未平。
天乎令后学，今又哭先生。
肃落真如此，扶持岂易成。
河汾遗体乐，谁慰九原情。
偷声木兰花（梅）
谢薖（宋代）

景阳楼上钟声晓。半面啼妆匀未了。斜月纷纷。斜影幽香暗断未。

玉颜应在昭阳殿。却向前村深夜见。冰雪肌肤。还有斑斑雪点无。
和卢常侍寄华山郑隐者
张籍（唐代）

独住三峰下，年深学炼丹。一间松叶屋，数片石花冠。

酒待山中饮，琴将洞口弹。开门移远竹，剪草出幽兰。

荒壁通泉架，晴崖晒药坛。寄知骑省客，长向白云闲。
题外舅坟庵
李洪（宋代）

昔年把酒共看山，犹冀相从物外閒。
零落山邱遽如许，膏肓泉石许谁攀。
形神孰与论三住，梦幻全真悟八还。
拱柏乔松助萧瑟，独乘明月弄潺湲。
热河产人参虽不及辽左枝叶皆同命翰林蒋廷锡画图因戏作七言截句记之
玄烨（清代）

旧传补气为神草，近日庸医误地精。五叶五枝成洛数，顺时当用在权衡。
夷门
汪遵（唐代）

晋鄙兵回为重难，秦师收旆亦西还。
今来不是无朱亥，谁降轩车问抱关。
卧龙
朱淑真（宋代）

角莹纤琼鳞粲金，拥珠闲卧紫渊深。时来天地云雷举，起作人间救旱霖。
赠南禅寺主持静庵
华启直（明代）

古梵枕痕边，溪流绕户旋。浮屠烟树渺，方丈磬钟玄。

法眼空三界，禅栖息众缘。上人今主此，持戒有真诠。
南乡子·邢州道上作
陈维崧（清代）

秋色冷并刀，一派酸风卷怒涛。并马三河年少客，粗豪，皂栎林中醉射雕。
残酒忆荆高，燕赵悲歌事未消。忆昨车声寒易水，今朝，慷慨还过豫让桥。
莺啼序
陈锐（清代）

春江送愁更阔，甚抽刀断水。浪花似、片片柔情，急流还蹴连蕊。

酒衫重、尘痕未浣，筝船晓月陈欢坠。想桃根、双楫临风，几触离思。

乌鹊南飞，画鼓夜紞，感从军荡子。枕函梦、曾说飘零，玉骢消息难至。

悔殷勤、封侯误觅，换年鬓、沧桑弹指。剩狂歌，谯隐楼头，问天何意。

邯郸过客，襆被僧房，听疏钟不寐。还暗省、维舟邗上，抑掩幽哽，隔座琵琶，烛龙催泪。

分明在眼，家残国破，窜身来向江干哭。看新蒲、野老都憔悴。

何堪捉臂，当场促管传杯，恼人鹧鸪天里。

知音自惜，邂逅填词，总惹红怨翠。君不见、孙刘栖憩。

若个英雄，很石苔荒，乱鸦惊起。潇湘波淼，归欤何日，风流摇落悲宋玉，写兰荃、休更微声倚。

苍茫第一江山，第一相思，缩来寸纸。
开径
李之世（明代）

开径遥分竹，疏流近接堤。雨含湘浦泪，春入武陵迷。

细荇鱼吹浪，高枝鹊借凄。閒情应不减，风物每撩题。
送李元晖阖舍归庐陵
连文凤（宋代）

锐气如君老不磨，悠悠世路涉风波。
西湖旧识惟鸥鹭，故国重来尽黍禾。
短枕客中生梦少，归舟江上载诗多。
相逢未久忽相别，奈此夕阳芳草何。
鹧鸪天·家住苍烟落照间
陆游（宋代）

家住苍烟落照间，丝毫尘事不相关。斟残玉瀣行穿竹，卷罢《黄庭》卧看山。
贪啸傲，任衰残，不妨随处一开颜。元知造物心肠别，老却英雄似等闲！
北固楼
李公异（宋代）

北固横江尽，东南第一州。
六朝都在望，回首倦登楼。
夜还东溪
王绩（唐代）

石苔应可践，丛枝幸易攀。
青溪归路直，乘月夜歌还。
同毛维瞻度支游烟霞洞
赵抃（宋代）

洞有烟霞寺挂牌，武林奇处称吟怀。出城旌骑非虚往，同里交朋喜得偕。

鹢首西征随浪远，雁行南过入云排。恩隆魏阙朝天日，寒晚鸣珂上禁街。
过星子巡司倩小船东下中流赋诗甚适云
湛若水（明代）

千层石罅挂云軘，万劫危途见雾村。孤寨人言是星子，中流我自出星源。
岁晚感事
宋庠（宋代）

息偃君恩厚，峥嵘岁律迁。
若惊曾为宠，见嫉不因贤。
白日孤盆外，苍蝇尺璧前。
东隅虽已失，忠意尚惓惓。
梅花
德容（清代）

蝶梦三春泪落花，风飘馀粉谢铅华。天生玉色菩提片，疏影幽窗独自夸。
偈颂
宋理宗（宋代）

大暑流金石，寒风结冻云。
梅花行度远，自有一枝春。
橘
胡宿（宋代）

龙阳洲上密于星，红实累累照日明。露濯晓枝金色重，霜封秋蒂粉衣轻。

楚江未分萍如蜜，汉殿何曾蔗析酲。谁道相如能作赋，诏园先熟是虚名。
醉落魄
张抡（宋代）

流年迅速。君看败叶初辞木。若非寿有金丹续。石火光中，难保鬓长绿。

区区何用争荣辱。百年一梦黄粱熟。人生要足何时足。赢取清闲，即是世间福。
夏日作
齐己（唐代）

燕雀语相和，风池满芰荷。
可惊成事晚，殊喜得闲多。
竹众凉欺水，苔繁绿胜莎。
无惭孤圣代，赋咏有诗歌。
稗子行
刘青藜（清代）

妇子纷纷携笤篚，齐向荒郊收稗子。晨出暮归收几何？一斗才舂二升米。

莫嫌此物太艰难，犹胜田间把耒耜。今年五月月离毕，沧海倒翻泻不止。

拍天巨浪浸层城，平原洼地可知矣。小麦湿蠹秋禾空，辛苦何曾咽糠秕。

天生稗子惠孑遗，残喘暂延全杖此。只愁采掇会当尽，鸿雁嗷嗷饥欲死。
蜀公范景仁忠文公挽辞四首 其一
苏颂（宋代）

雅丽文园令，深湛扬大夫。初为蜀词客，终作汉真儒。

荣遇封公爵，归休职禁涂。逢时致君事，自与二贤殊。
送冯贯道之东川转而之行在
张嵲（宋代）

秋风来万里，草木日夜凋。
属兹憀栗时，执别在今朝。
乱离多苦憀，况乃道路穷。
若人抱奇节，劲气千云霄。
结交二十年，途穷识久要。
间关复会面，益若漆投胶。
感深念存殁，投分忘顽嚣。
汝海昔为别，盛年意气豪。
及兹分手日，星星悲二毛。
壮心随遇尽，曩志与时消。
别夜月皎皎，首途方迢迢。
故园不足怀，令德乃所操。
君其爱尔躯，努力熙皇朝。
贺伯父大资休致
陈允平（宋代）

不恋清时白玉珰，便将身世寄沧浪。
三朝元老黄枢阁，四海闲人绿野堂。
楚楚菁兰秋带雨，萧萧寒菊晚宜霜。
拟成东甬耆英社，賸乐壶天日月长。
寄徐左司 其二
赵汝腾（宋代）

人皆山斗瞻吏部，谁敢文章近左司。君看玉池金鲫句，尽刊腥腐带仙姿。
奉祠朝日饮卯酒就寝既觉庭中萧然已无行迹马上赋诗
孙觌（宋代）

萧晨按节齐房弭，冠盖环趍垤争蚁。屐声籍籍海上潮，人语争争日中市。

明朝途人践刍狗，云散风休真梦尔。不须强记刻舟痕，满地苍苔馀屐齿。
次韵补之续思越吟
李光（宋代）

俗轨纷纷正背驰，鉴中白发愧明时。致身何必营三窟，入仕聊同庇一枝。

故里有怀松菊老，圣朝无用计谋奇。相从喜有忘形侣，杖屦山樊酒满卮。
题闺秀雪仪画嫦娥便面
刘献廷（清代）

素笺折叠涂云母，黛笔清新画月娥。莫道绣奁无粉本，朝朝镜里看双螺。
和吴子骏食波棱粥
苏过（宋代）

朔风吹雪填庐屋，一味饥寒寻范叔。绨袍安敢望故人，藜苋从来诳空腹。

近闻陶令并无储，不独鲁公新食粥。波棱登俎称八珍，公子未应讥世禄。

山僧一食不过午，忍饥学道忘辛苦。书生事业乃尔勤，夜然膏火穷今古。

要将五鼎同釜铛，箪瓢未可轻原生。肉食纷纷固多鄙，吾宁且啜小人羹。
雨中过七里泷
沈景脩（清代）

苍崖云卧碧漪寒，千古江山托钓竿。十里画眉声寂寂，一帆春雨过严滩。
减字木兰花·传消寄息
卢炳（宋代）

传消寄息。咫尺远如千里隔。欲见无由。惹起新愁与旧愁。情怀如醉。敧枕连宵终不寐。无奈相思。此恨凭谁说与伊。
张睢阳庙
陈叶筠（清代）

丧乱逢天宝，江淮障一身。死甘为厉鬼，生岂负人伦。

卞壸拳还握，苌弘血尚新。灵旗风卷处，犹似扫黄尘。
再题严子陵钓台
曾丰（宋代）

四百年间将相谁，丰功伟绩竟何归。
生前有望荣招辱，死后无明是反非。
麟阁故基为草鞠，云台遗屋与烟飞。
桐江自汉至今日，依旧行人指钓矶。
何梅生以荔枝三百颗寄饷报诗四章 其一
陈曾寿（清代）

寒儒气蔬笋，亦饱风露鲜。藏神昨相报，玉肪盈菜园。

清晨一书至，说荔甘我涎。如披米颠帖，如许载一船。

密语缄密意，馨密在我边。启筐裹新叶，一一赪珠圆。

天然冰雪肤，绝代姑射仙。生心色香味，破我金刚禅。
蓦山溪·平生懒散
姬翼（元代）

平生懒散，不识闲烦恼。蜗舍但容身，更谁问、瑶台琼岛。比邻纵容，三两野人家，忘取舍，绝将迎，门外何曾到。烟霞痼疾，妙药难除疗。只管放心闲，未肯把、灵源胶扰。住行坐卧，此外别无能，真个事，乐逍遥，便是前程了。
中秋对月忆伯仲
胡宏（宋代）

人在西南分楚越，天转金风更凄切。
此时何事最关情，团圆独对中秋月。
社日即事
周密（宋代）

社公雨过稻花香，过了中秋早晚凉。正是故园新酒熟，橙脐微绿蟹脐黄。
挽杨生 其一
李攀龙（明代）

翠羽明珠映掌新，君家长是武陵春。一时红泪千行下，肠断君家有几人。
入金盆山访唐孝子 其一
顾璘（明代）

旧闻刲股事，今见结庐情。笃行关风俗，残躯效死生。

秋原双泪苦，春草寸心倾。独夜悲风切，偏闻宰树声。
满江红（丁已和济时几宜送春）
赵师侠（宋代）

去去春光，留不住、情怀索莫。那堪是、日长人困，雨余寒薄。叶底堪堪梅胜豆，枝头颗颗花留萼。叹流年、空有惜春心，凭春酌。

歌共酒，谁酬酢。非与是，忘今昨。且随时随分，强欢寻乐。世事燕鸿南北去，人生乌兔东西落。问故园、不负送春期，明年约。
新秋
杜甫（唐代）

火云犹未敛奇峰，欹枕初惊一叶风。
几处园林萧瑟里，谁家砧杵寂寥中。
蝉声断续悲残月，萤焰高低照暮空。
赋就金门期再献，夜深搔首叹飞蓬。
厅壁山水
双渐（宋代）

涧边芳草连天碧，山下锦涛无丈尺。
莺稀燕少蝶未知，蜜意寻芳与谁惜。
我有春情方似纤，万绪千头难求觅。
富贵荣华不早来，眼前光景宽抛掷。
对月赞
释月涧（宋代）

白白是脱空，刚言标月指。便恁么回向，堕佗光影里。
夏日登易氏万卷楼用唐韵
王守仁（明代）

高楼六月自生寒，沓嶂峰回拥碧阑。
久客已忘非故土，此身兼喜是闲官。
幽花傍晚烟初暝，深树新晴雨未干。
极目海天家万里，风尘关塞欲归难。
大元观题壁
文同（宋代）

三十穷男子，其好胆气成。
鸿毛在乡里，骥足本乾坤。
周孔为逢揖，轲雄自吐吞。
平生所怀抱，应共帝王论。
挽朱吏部子明二首
刘克庄（宋代）

忝居言偃室，偶在郑公乡。
尽识阶庭秀，多窥屋壁藏。
数行杜陵泪，一瓣孔林香。
吾老无行役，何由沥奠觞。
效陶潜体
刘敞（宋代）

出门逢一士，抱书向南山。问其何为尔，欲语辄复叹。

少小贵诗书，志业觊孔颜。尔来三十载，鬓发倏已斑。

唐虞不可待，世誉亦耻干。宁赴岩谷老，行行未遽还。

其言乃可感，使我再凄然。人生归有命，穷达何足言。

劝尔饮此酒，唐虞在其间。
词笑令（⑩离魂记）
秦观（宋代）

诗曰：深闺女儿娇复痴。春愁春恨那复知。舅兄唯有相拘意，暗想花心临别时。离舟欲解春江暮。冉冉香魂逐君去。重来两身复一身，梦觉春风话心素。

心素。与谁语。始信别离情最苦。兰舟欲解春江暮。精爽随君归去。异时携手重来处。梦觉春风庭户。
感寓 其十一
刘弇（宋代）

郑谓璞为玉，周谓璞为鼠。处物无定形，公议归何许。

子都斥弗无，世或贵嫫母。弃鼎宝康瓠，楚客非虚语。

纫彼荃与蘅，临风结双组。吾将驾西昆，拾玉老悬圃。
清明日作 其二
侯铨（清代）

蹉跎身世苦无悰，开遍来禽兴转慵。璞玉无言宁自炫，蛾眉已老为谁容。

馀光犹凿邻家壁，浪迹休嫌庑下舂。安得故园营十亩，一犁烟雨傍吴淞。
饥鹓行寄孙星衍
洪亮吉（清代）

饥鹓尔不来，闻自天上堕。世人不知为奇祥，闻声而惊反惧祸。

不为牵汝头，缚汝脚，使汝乌不乌，鹊不鹊。墙倾月明，庭低露凉。

秋虫食之，令人心伤。徘徊不能行，我见惊是饥凤凰。

君不见，凤凰虽已饥，光彩自不藏。犹吐五色云，高若百尺樯。

世人文章休目迷，我辨毛质皆山鸡，不然不以饥鹓苦饥汝苦肥？
次韵李秬梅花
晁补之（宋代）

寒岩幽雾不曾开，残雪犹封宿草荄。
一萼故应先腊破，百花浑未觉春来。
惭非上苑青房比，误作唐昌碎月猜。
常恨清溪照疏影，横斜还许落金杯。
次韵元礼春怀十首
黄庭坚（宋代）

故园春色常年早，红紫知他破几苞。
压帽花枝如可折，折花手版直须抛。
【双调】沉醉东风_琼花蝶粉霜
张可久（元代）

琼花
蝶粉霜匀玉蕊，鹅黄雪点冰肌。衣冠后土祠，璎珞神仙珮，倚阑人且赏芳菲，炀帝骄奢自丧了国，休对我花前叹息。
春晚酬史楚甫
锦被堆春宽梦窄，画楼空燕去愁来。芳草边，夕阳外。怕清明几度伤怀，关节得荼老且慢开，春已听榆钱断买。
胡容斋使君寿
仙客舞玄裳缟衣，小蛮歌翠袖峨眉。戏彩堂，蟠桃会。锦云深月明风细，桂子香中品玉笛，人醉倚蓬瀛画里。
眉寿楼春夜
狂客簪花起舞，佳人秉烛摴蒱。小树风，香阶露。
醉乡中不知春去，更尽荼蘼
酒一壶，强似听西园夜雨。
夜宴即事
花影蝉蛾翠鬟，柳荫骢马金鞍。酒未阑，人争看。玉纤寒试调筝雁，眼约心期不暂闲，半醉也灯前换盏。
九月十日见桃花
前度刘郎老矣，去年崔护来迟。红雨飞，西风起。望白衣可怜憔悴，节去蜂愁蝶未知，冷落似天台洞里。
静香堂看雨
乘落日村翁捕鱼，感西风倦客思鲈。倒翠壶，歌金缕。静香来隔水芙蕖，绿柳红桥入画图，人正在溪亭看雨。
客维扬
第一泉边试茶，无双亭上看花。凤锦笺，鲛绡帕。金盘露玉手琵琶，雪满长街未到家，翠儿唱宜歌且把。
夜景
云母屏花前月明，雪儿歌席上风生。象板敲，螺鬟整。殢人娇体态娉婷，万卷堂深一盏灯，看不上梅窗瘦影。
阅杜诗漫述
胡俨（明代）

闲阅老杜诗，恳恳得佳趣。虽复率尔为，玄酒有真味。

仓皇侍从时，流落艰虞际。百年朋友交，万世君臣义。

吐辞辄惊人，引物动连类。虞廷箫韶奏，周庙瑚琏器。

鲸翻碧海波，月照珊瑚树。勇决龙虎争，冥搜鬼神避。

千花与万卉，各斗春光媚。婺妇及孤儿，共洒凄凉泪。

丹山翔凤凰，赤汗骋骐骥。气排嵩华高，力救风雅坠。

殷勤稷契心，漂泊生涯寄。斯人已云亡，遗编独传世。

寥寥宇宙间，诗史孰能继。余波漾清川，兰苕鸣翡翠。
喜吴汉槎南还次徐健庵韵
张锡怿（清代）

思君频望玉门关，少壮漂零万死间。同去几人多白骨，生归一辈半苍颜。

江乡枫冷家何在，塞碛云迷雁独还。听说流人最肠断，黑河无渡水潺湲。
奉和御制岁日二首 其一
徐铉（宋代）

运历三元正，升平太古同。五侯皆辑瑞，四海尽占风。

圣政乾行内，群生寿域中。撞钟元会罢，晃朗日升东。
邵智卿挽章
崔敦礼（宋代）

未识嵇中散，闻诗孔伯鱼。
谓当从几杖，何意作丘墟。
有道齐生死，无心任卷舒。
斯人吾不见，遗恨泪沾裾。
和签判早秋见寄
苏颂（宋代）

沧海西垠浙水头，人生不到负吴讴。
剖符何幸来都会，坐合俄惊陟夏秋。
每按吏条惭汉诏，未丰民食念箕畴。
所欣幕府多才彦，樽俎时时接宴游。
一翦梅（追感）
史达祖（宋代）

秦客当楼泣凤箫。宫衣香断，不见纤腰。隔年心事又今宵。折尽见弦，何用鸾胶。

些子轻魂几度销。兰骚蕙些，无计重招。东窗一段月华娇。也带春愁，飞上梅梢。
曾达臣挽词二首
杨万里（宋代）

议论千千古，胸怀一一奇。
非关时弃我，不肯我于时。
老鹤云间意，长松雪外姿。
平生独知命，冷眼看人痴。
颂古一百则 其六十九
释正觉（宋代）

跛跛挈挈，㲯㲯毵毵。百不可取，一无所堪。默默自知田地稳，一一谁谓肚皮憨。

普周法界浑成饭，鼻孔累垂信饱参。
壁画古槎歌
刘攽（宋代）

南山大树枫与樗，百年不到生理枯。老枝错落麋奋角，病根蟉结龙垂胡。

风霜不知春不改，古苔悬蔓相萦带。岂知高堂素壁上，画图能令观者爱。

野夫晨兴坐树边，偶说此槎来上天。暂乘西风犯牛斗，却看东海成桑田。
复官北归再次前韵
苏轼（宋代）

秋霜春雨不同时，万里今従海外归。
已出网罗毛羽在，却寻云迹帖天飞。
风入松·乾坤分布派春秋
王吉昌（元代）

乾坤分布派春秋。进九六添抽。阳升阴复生元气，辅灵台、配定刚柔。进退八归六聚，定浮沉，显真修。琼浆八味一渠流。聚百宝相投。滋荣君圣民安富，乐陶陶、驰骤神洲。天地不能陶铸，无为体，恣优游。
暮春杂兴
葛起耕（宋代）

画阑目断楚云西，芳草连天客思迷。
家在江南烟雨里，落花时节杜鹃啼。
洞仙歌·百年光影
姬翼（元代）

百年光影，绿鬓须臾改。扰扰劳生是非海。料存亡、隐显盈虚兴废事，尽默听、玄中真宰。甚狗苟蝇营，为浮名薄利苦萦心，万般机械。闲中一着，莫妄生枝派。平地瀛洲故人在。运灵风扫荡情尘，须勘破、生死牢关悬解。便领略玄珠用无穷，得自在逍遥，去来无碍。
古风一首奉送淳叟太博通守豫章
喻良能（宋代）

刘侯精神秋隼紧，高论悬河倾不尽。
至尊动卮色嗟谔，权幸切齿畏謇謇。
致君未觉贾谊疏，济时尚嫌马周窘。
三年博士向见治，万卷蟠胸一何敏。
欻然大起故乡思，自请题舆佐旟隼。
笑指江城欲载驰，轻弃斑列谁能挽。
羡君去骑日骎骎，顾我朝行犹蠢蠢。
语离宁惮十觞连，惜别不知双泪陨。
赠言见意乏珠玉，作诗饯行少铅粉。
从今数日待君归，握手修门未为晚。
有客自美洲归，作仗剑东归图，为题卷端 其二
丘逢甲（清代）

梦绕落机天外峰，归舟一去万云重。西风磨剑海水绿，旷代人豪思阁龙。
野塘白莲
韦骧（宋代）

路转方塘口，塘莲云不如。孤芳已难值，秀色况非馀。

及鉴波平后，飘香雨过初。泥途忧溅污，顽鹜仗谁祛。
颂古一○一首
释子淳（宋代）

星流水国夜然灯，月印江天明似镜。
隐顕无私位不该，依稀拟动成偏正。
成冬
刘敞（宋代）

富贵抱忧患，贫贱苦煎熬。居此二者间，幸无终岁劳。

养生赖裘葛，卜隐开蓬蒿。既不碌碌冗，又不巍巍高。

炎凉纵所遇，寒暑俱可逃。竭力供子职，大欢对儿曹。

至人贵真乐，名位岂所饕。咄嗟路傍子，生死堪悲号。
贺新郎·趁拍哀弦促
陈纪（宋代）

趁拍哀弦促。听泠泠、弦间细语，手间推覆。莺语间关花底滑，急雨斜穿梧竹。又涧底、松风簌簌。铁拨鵾弦春夜永，对金钗锺乳人如玉。敲象板，翦银烛。六么声断凉州续。怅梅花、岁晚天寒，佳人空谷。有限弦声无限意，沦落天涯幽独。顿唤起、闲愁千斛。贺老定场无处问，到如今，只鼓昭君曲。呼羯鼓，泻醽醁。
青玉案
张元干（宋代）

月华冷沁花梢露。芳意恋、香肌住。心字龙涎饶济楚。素馨风味，碎琼流品，别有天然处。

围炉屈曲宜深炷。留取春光向朱户。绿绮声中谁暗许。小窗归去，梦回犹记，金鼎分云缕。
句
陈天麟（宋代）

笋槊秧斜入图画，令人魂梦到家山。
咏史下·刘裕
陈普（宋代）

何事佛貍能度淮，中原千尺髑髅台。
无巢燕子宁依树，不入乌衣巷裹来。
同伦天培家伯子访伍长卿有开舟中 其一
何吾驺（明代）

一篙一棹芰荷舟，望著仙人西海头。松影满船芦苇乱，为君先醉野云秋。
大翁携来诸物俱典尽各赋一绝 其四 法帖
释函可（明代）

谩传欈李千金值，燕市相逢识者希。今日风流无晋代，更搜残墨换鹅归。
韩祠怀古
黄鏊（明代）

千仞峰头一凤翱，昌黎风裁冠诸曹。佛经忍乱垂裳治，宫市何诸缀简□。

□□□散斗星高，祇今遗有甘棠□。□□□□□□□，□□□□□□□。
试笔偶书二首
曹勋（宋代）

家住天台水石村，四围都是给孤园。
有时桐柏庵中去，归下层峦夕照昏。
次韵南轩喜雨 其一
张孝祥（宋代）

午窗溜雨忽潺潺，想见欣然阡陌间。敬简堂中有新事，水满新池雨满山。
秋灯
王建（唐代）

向壁暖悠悠，罗帏寒寂寂。斜照碧山图，松间一片石。
春日书情寄元校书伯和相国元子
耿湋（唐代）

数岁平津邸，诸生出门时。羁孤力行早，疏贱托身迟。

芳草看无厌，青山到未期。贫居悲老大，春日上茅茨。

卫玠琼瑶色，玄成鼎鼐姿。友朋汉相府，兄弟谢家诗。

律合声虽应，劳歌调自悲。流年不可住，惆怅镜中丝。
剡溪
倪光兰（宋代）

东山山下海潮通，一片江流出镜中。
度岭拾薪歌稚子，和烟牧犊走村翁。
千年桥锁高人迹，百丈岩垂烈女风。
此去天台知几许，桃花深处失西东。
金刚随机无尽颂·知见不生分第三十一
释印肃（宋代）

能有几人知。鼓是两头皮，
禾山打不迷。道吾闻举笏，
猗兰操
王世贞（明代）

猗猗丛兰，芬于幽阻。彼美蘅杜，风所揄吐。芃芃禾黍，罹此暑雨。

槁实不恤，世有饥者。徘徊九方，靡即宁处。君子悦心，不在爵土。

嗟余已迈，归从兰所。
金陵杂感 其二
陈文述（清代）

过眼风花春梦婆，此情何止感东坡。残山剩水吟难了，乳燕雏莺嫁已多。

有客骖鸾间著录，几家行马鸟鸣珂。祇应贳醉长干里，东下江流送逝波。
送台石甫出关
李流谦（宋代）

台君少年时，盛气不可盖。
冀北驹堕地，过都如历块。
未说两石弓，谈诗亦坚对。
十年忧患绕，玄螭伏浅濑。
宝剑夜韬光，苍鹰秋折翅。
飘风讵终朝，否极理则泰。
秋高气益肃，匹马指绝塞。
酒阑奋袂起，晓色风雨晦。
关头飞将军，久矣侧度待。
解鞍握手语，意合琥珀芥。
去去未可知，建侯万里外。
两耳熟高名，迩方揖英概。
颇知倜傥士，别意殊愦愦。
赠行敢他言，忠义福所介。
句
蔡载（宋代）

应有化人巢木末，枝间一国自行春。
野航池边古梅二首 其二
张侃（宋代）

凡花虽艳艳在眼，梅花带清清入骨。时人喜艳不喜清，绮言丽语寓轻忽。

池边之梅格又高，霜月次第上林皋。平生爱梅被梅恼，梅亦怜吾非年少。
赴宣州使院夜宴寂上人房留辞前苏州韦使君
刘长卿（唐代）

白云乖始愿，沧海有微波。恋旧争趋府，临危欲负戈。

春归花殿暗，秋傍竹房多。耐可机心息，其如羽檄何。
寄李叔器兼寄毛伯明张王臣康叔临三首
赵蕃（宋代）

洞庭拍拍浸君山，亭对君山君闭关。
胜日想多文会友，定应怜我在荆蛮。
高邮雨泊
王士祯（清代）

寒雨秦邮夜泊船，南湖新涨水连天。
风流不见秦淮海，寂寞人间五百年。
清明日陪杨铁崖饮城东门是日风雨
贝琼（元代）

荡舟挝鼓出东门，怪雨盲风野色昏。
海上一春犹作客，楼头三日共开樽。
青山石马新人冢，锦树黄鹂旧相园。
快意百年须痛饮，转头何处不销魂。
越中
杜牧（唐代）

石城花暖鹧鸪飞，征客春帆秋不归。

犹自保郎心似石，绫梭夜夜织寒衣。
答子蒙
元稹（唐代）

报卢君，门外雪纷纷。纷纷门外雪，城中鼓声绝。

强梁御史人觑步，安得夜开沽酒户。
予夏中卧病起已见落叶因取渊明诗门庭多落叶慨然知已秋赋十章遣兴 其三
李彭（宋代）

境静轮鞅寡，阶空络纬多。萧然正遐瞩，脱叶下庭柯。
绍兴以后蜡祭四十二首
佚名（隋代）

兰生百末，申以贰觞。
神具醉止，烂其容光。
遗之旋兮，羽术委蛇。
偃蹇高骧，遗此蕃釐。
玉女花
徐积（宋代）

扬花可与名玉妃，楚花可与名玉女。天上瑶台是本居，人在月宫合同处。

一点难容赤水霞，平生冷笑巫山雨。此女持身色太严，玉璧如槃求不许。
送徐仲洪尉南安八首
彭龟年（宋代）

作尉之难似胗尸，一生一死总吾为。
是心倘有分毫歉，脱手翻车悔莫追。
如梦令·日用灵光内锁
谭处端（元代）

日用灵光内锁。保护真心不破。金玉得凝澄，生死无由近我。功果。功果。归去独携云朵。
花心动（南塘元夕）
蒋捷（宋代）

春入南塘，粉梅花、盈盈倚风微笑。虹晕贯帘，星球攒巷，遍地宝光交照。涌金门外楼台影，参差浸、西湖波渺。暮天远，芙蓉万朵，是谁移到。

EF2F鬓双仙未老。陪玳席佳宾，暖香云绕。翠E83A叩冰，银管嘘霜，瑞露满钟频釂。醉归深院重歌舞，雕盘转、珍珠红小。凤洲柳，丝丝淡烟弄晓。
题平湖陆廷仪鸰原耕隐诗卷
张宁（明代）

瓯窭满湖南，污耶满湖北。湖边隐者眷同心，却向湖头结书隐。

隐中经训乃菑畬，释耕互答鸰原诗。三监不仁万世戒，而我与尔何当知。

稻黍登场先馈祀，大小输官入城市。城市无人识姓名，归向高堂贺安止。

堂中老人太古风，钁铄更似田家翁。贻谋燕翼苦不远，尚愿孙辈超群庸。

老人摩挲抱孙说，长大还守湖田业。勉学而翁与若翁，兄弟不分耕不辍。
逢乡友
齐己（唐代）

无况来江岛，逢君话滞留。生缘同一国，相识共他州。

竹影斜青藓，茶香在白瓯。犹怜心道合，多事亦冥搜。
赠灵澈禅师
灵一（唐代）

禅师来往翠微间，万里千峰到剡山。

何时共到天台里，身与浮云处处闲。
秋夜读书示谦
廖行之（宋代）

百年诗种世科存，三载相望两拜恩。
主簿从渠称大小，儒冠喜我到儿孙。
立身正要先忠孝，力学尤须造本原。
老矣寸阴犹共惜，日新期汝大吾门。
同皇甫侍御题惟一上人房
李端（唐代）

焚香居一室，尽日见空林。得道轻年暮，安禅爱夜深。

东西皆是梦，存没岂关心。唯羡诸童子，持经在竹阴。
临江仙 题金夫人画盗盒图
吴绮（清代）

雪夜烧灯浮绿酒，西园宾客重来。扫眉人有不凡才。

笔床翡翠，来罢写幽怀。

儿女英雄谁复问，人间多少尘埃。解围闲煞小金钗。

神仙来去，一叶坠庭阶。
次韵范翰林淳夫送秦王薄觏
晁补之（宋代）

高词自班马，短句亦阴何。
输写无穷已，怀山赴壑波。
深耕待铚艾，疗饥乃嘉禾。
机云共一时，未信来者多。
老病愧群豪，鱼山临东阿。
苏公门下客，事业皆不磨。
孙宝暂主簿，灵槎会穷河。
它年九功叙，当使睦者歌。
业虡置牙羽，筦箫复森罗。
镛钟欠一铎，未害大乐和。
却欲从浮海，珊瑚烂红柯。
龙门虽箭驶，此志未蹉跎。
丹沙还黑发，流景尔则那。
仇池出一派，分江定有沱。
七夕池上泛舟四首 其四
张镃（宋代）

夜雨连明旋出奇，涨平荷盖失参差。更教红莟肩齐水，要学湘妃晓浴时。
颂一百则
释重顯（宋代）

对扬深爱老俱胝，宇宙空来更有谁。
曾向沧溟下浮木，夜涛相共接盲龟。
护国寺次韵婺州韵
韩元吉（宋代）

双蛾渺云端，流水但空谷。
尚喜云外山，娟娟作眉绿。
佳人不可见，夜半风满竹。
竹声入清梦，夜客慰孤宿。
山中富兰若，欲往宁畏独。
老僧亦知人，逢场共竿木。
林芳得清心，幽涧供濯足。
便可赋归欤，箪瓢胜鼎肉。
岁暮答深泽赵明府
卢龙云（明代）

与君万里同为客，千里分符复相隔。南北天寒雁不征，缄书欲寄无由得。

剖冰跃出双鲤鱼，尺素由来自深泽。开函一字一相思，愁怀望断黄尘陌。

我今寄傲海东头，宦思羁情总萧索。大东杼轴渐成空，鸿雁何时慰安集。

海内交知转寂寥，邮筒几月无消息。岁晚谁能罢越吟，劝君且自加餐食。
周江州有灵壁石赵蕲州名以玉芝周索诗为赋一
赵蕃（宋代）

论石如论玉，贵德不贵名。
形似偶尔同，未妨聊置评。
呜呼禹甸偶，土贡久莫并。
问公安取此，万里随南征。
向来四方游，束书与俱擎。
愧彼钱马癖，寄我山林盟。
风流蕲州守，夙有能诗声。
见之谥以芝，用意真不轻。
谓公许器质，一再临专城。
宜为斋房秀，作瑞于圣明。
未应如商山，寂寞身中清。
须公力勉旃，石亦当与荣。
念我匪能赋，徵索见公情。
又惟此必诗，落笔空汗生。
传闻南池上，有石来自英。
我虽未识面，想像犹弟兄。